Karsten Nonbo (V), 2010-04-12:
Inden jeg går til det dystre og til sagens alvor i det her lovforslag, er der altså også lige grund til at glæde sig over, at antallet af dræbte og kvæstede i trafikken aldrig nogen sinde tidligere har været lavere, end det er på nuværende tidspunkt.
Ikke siden anden verdenskrig har vi haft så lavt et antal dræbte i trafikken.
Vi er heldigvis nede på 282 dræbte inden for de sidste 12 måneder, og i den her april måned har vi – i gåseøjne, for det skal vi jo altid bruge, når vi siger kun i forbindelse med dræbte – kun haft 5 dræbte og kun en enkelt i påsken.
Så noget tyder på, at langt hoveddelen af den danske befolkning er blevet mere ansvarlig og meget mere lydhør over for argumenterne om, at man skal opføre sig hensynsfuldt i trafikken.
Tilbage står der jo så desværre en lille gruppe, som om muligt kører endnu mere vanvittigt, end de nogen sinde har gjort før.
Det er en gruppe mennesker, hvis inderste jeg vi desværre må sige at vi ikke via argumenter, via kampagner når frem til, for det er jo ikke sådan, at de sidder på værtshuse og ser og hører kampagner.
Derfor kommer der nu det her lovforslag, som meget væsentligt skærper straffene for særlig hensynsløs kørsel, for uagtsomt manddrab og betydelig legemsbeskadigelse, både ved spirituskørsel og ved narkokørsel.
Det er jo desværre absolut nødvendigt, og derfor hæves de almindelige straffe nu gevaldigt.
Samtidig er vi også i den situation, at nogle er immune over for straffe, og de bruger ikke straffene som direkte prævention i forhold til deres kørsel.
Derfor må vi simpelt hen sige, at kan vi ikke nå dem, må vi konfiskere deres bil.
Derfor bliver det sådan fremover, at der bliver indført obligatorisk konfiskation af køretøj, hvis man tre gange inden for 3 år kører til en ubetinget frakendelse på grund af spirituskørsel med en promille på over 1,2 eller narkokørsel.
Det er en meget, meget væsentlig skærpelse.
Men så er der også de bilister, der simpelt hen kører med hastigheder på over 200 km/t. på motorvej.
Det er jo dybt uforsvarligt.
Det kan godt være, at man mener, at man kan køre Le Mans, og at man er meget dygtig, men så må det foregå på lukkede baner.
Man kan være lige så dygtig, man være vil, hvis der er en anden, der laver et utilsigtet vognbaneskift, fordi han regner med, at bagvedkørende kun kommer med 130 km/t., og der så kommer en – jeg vil sige det direkte – hjernedød blæsende med over 200 km/t., så er det jo dømt til at skulle gå galt.
Det er også aldeles nødvendigt, og alkolåsen er, tror jeg, noget, der vil vinde indpas, efterhånden som teknikken vinder frem.
Det er jo sådan, at er man ligeglad med kørekort, er man ligeglad med alting, og låner man en bil hver gang, så er fordelen jo, at stopper politiet selv en ædru mand, og der i kørekortet står, at han skal have alkolås på, kan han stoppes, inden han når at få noget at drikke.
Endelig er der det sidste punkt, og det er i den grad en afbureaukratisering, som vi tager med som en tillægsgevinst.
Vi har jo desværre sager, hvor nogle kommer til at begå en dum forseelse, hvor den berømte klap går ned, man erkender det, man er helt sikker på, at man selv er skyld i det, og man står til en betinget eller ubetinget frakendelse af kørekortet.
I sådanne sager er det jo i dag sådan, at man ved spirituskørsel kan skrive under på en tilkendegivelse af, at man godt er klar over, at den er helt gal, og at man uden at gå i retten gerne vil fralægge sig kørekortet.
Nu gør vi det muligt i de her sager også, således at anklagerne ikke skal spilde deres tid i retten.
Jeg skal så håbe på, at politiet kan bruge den tid, som de sparer der, på nogle flere køreprøver, så vi kan komme de ventelister, vi har på køreprøver, til livs.